钦定古今图书集成/明伦汇编/官常典/第128卷 > 朱之镌
## 钦定古今图书集成/明伦汇编/官常典/第128卷 > 朱之镌

按《建安县志》：“之镌，字乔之，文公十六世孙。天启七年，
袭翰林院五经博士。”

按《婺源县志朱子世家》：“朱子于庆元六年春二月甲
子以疾终，年七十有一，葬建阳唐石里之天林谷。嘉
定元年谥曰文，封信国公。绍定间改封徽国公，从祀
孔子庙，后赐所居里额曰‘文公阙里’。”元至正间，追谥
熹父松曰“献靖。”熹长子塾，先熹十年卒。次埜，迪功郎，
监湖州德清县户部新市犒赏酒库，后十一年卒。次
在，字敬之，承议郎，提举两浙西路常平茶盐公事，历
官至工部侍郎，封建安侯，卒赠银青光禄大夫。熹从
孙曰洪范，家贫，苦学自励，常馆于胡舜卿，授以《易》学。
舜卿卒，洪范以《易》授。舜卿子斗元，宝祐元年登第，授
武夷书院山长，一轨于古道，时人高之。熹十世孙曰
稳，明天顺丁丑进士，历福建都转运盐使司运使，以
廉能称。稳弟懋以宣圣子孙例入太学，授永年县丞。
懋弟桢，由县学生贡入太学，以先贤后裔乞奉祠，授
本县训导。桢从侄焰，例入太学，授瑞州府知事。熹十
一世孙曰城为太医，曰墅为博士。先是，武宗年间，科
臣戴铣、汪元锡，御史王完后先奏请以朱子继孔子
者也。重朱子所以重“孔子。”查得孔氏嫡长之裔随宋
南迁，居浙之衢州，后徙居曲阜者，皆其支庶。累朝录
荫，惟曲阜子孙世袭公爵，而衢不与，盖阙里为重故
也。今照朱氏婺源与孔氏曲阜，闽之建安与浙之衢
州事体同符。朱氏在建安者恩典已隆，婺源子孙顾
不得录荫主祀，尤为缺典。乞照孔氏阙里义例，录荫
婺源子孙，贤而嫡长一人，量授博士等官，以掌祠事等因。题奏行府。复查据本府知府张芹奏保，朱墅系
文公十一代嫡派孙居婺源者，既已查勘是实，合无
将朱墅量授录荫，主奉婺源祀事。伏蒙礼部左侍郎
贾咏具题。嘉靖二年奉旨：朱墅准与做翰林院五经
博士。三十七年又用训导席端言，俾世袭“录荫勿绝。”
于是墅老子镐嗣。镐卒，子德洪嗣。德洪卒，子邦相嗣。
邦相卒，子煌嗣。煌卒，子坤嗣。